
B7‑0397/2011
Europos Parlamento rezoliucija dėl maisto skirstymo labiausiai nepasiturintiems Sąjungos asmenims programos

Europos Parlamentas,
–
atsižvelgdamas į 2007 m. spalio 22 d. Tarybos reglamento (EB) Nr. 1234/2007 27 straipsnį, kuriuo nustatomas bendras žemės ūkio rinkų organizavimas ir kuriame pateikiamos konkrečios tam tikriems žemės ūkio produktams taikomas nuostatos („Bendras bendro žemės ūkio rinkų organizavimo reglamentas“)
 ir į 2008 m. spalio 3 d. Komisijos reglamentą (EB) Nr. 983/2008, kuriuo patvirtinamas planas skirti valstybėms narėms 2009 biudžetiniais metais lėšų maisto produktams iš intervencinių atsargų labiausiai nepasiturintiems asmenims Bendrijoje tiekti
,

–
atsižvelgdamas į iš dalies pakeistą Komisijos pasiūlymą dėl Europos Parlamento ir Tarybos reglamento, kuriuo iš dalies keičiami Tarybos reglamentai (EB) Nr. 1290/2005 ir (EB) Nr.  1234/2007 dėl maisto skirstymo labiausiai nepasiturintiems Sąjungos asmenims (COM(2010) 486),

–
atsižvelgdamas į Europos Sąjungos Teisingumo Teismo (ESTT) sprendimą byloje T-576/08,

–
atsižvelgdamas į 2011 m. birželio 10 d. Komisijos įgyvendinimo reglamentą (ES) Nr. 562/2011, kuriuo patvirtinamas planas skirti valstybėms narėms 2012 biudžetiniais metais lėšų maisto produktams iš intervencinių atsargų labiausiai nepasiturintiems asmenims Europos Sąjungoje tiekti ir kuriame nukrypstama nuo Reglamento (ES) Nr. 807/2010
 nuostatų,

–
atsižvelgdamas į savo 2009 m. kovo 26 d. teisėkūros rezoliuciją dėl pasiūlymo dėl Tarybos reglamento, kuriuo iš dalies keičiami reglamentai (EB) Nr. 1290/2005 dėl bendrosios žemės ūkio politikos finansavimo ir (EB) Nr. 1234/2007, kuriuo nustatomas bendras žemės ūkio rinkų organizavimas ir konkrečios tam tikriems žemės ūkio produktams taikomos nuostatos (Bendras bendro žemės ūkio rinkų organizavimo reglamentas), dėl maisto skirstymo labiausiai nepasiturintiems Bendrijos asmenims (COM (2008) 0563 – C6-0353/2008 – 2008/0183(CNS))
,

–
atsižvelgdamas į Darbo tvarkos taisyklių 110 straipsnio 2 dalį,
A.
kadangi Komisija apskaičiavo, kad maždaug 43 mln. žmonių Europos Sąjungos valstybėse gresia pavojus patirti maisto stygių,

B.
kadangi dėl ekonomikos ir finansų krizės bei didėjančių maisto kainų vis daugiau žmonių kyla pavojus patirti maisto stygių,

C.
kadangi maisto skirstymo programa labiausiai nepasiturintiems Sąjungos asmenims buvo sukurta 1987 m. pagal bendrą žemės ūkio politiką (BŽŪP) ir šiuo metu pagalba maistu 19 valstybių narių teikiama 13 milijonų asmenų, kurie gyvena skurde, ir šioje skirstymo grandinėje dalyvauja maždaug 240 maisto bankų ir labdaringų organizacijų,

D.
kadangi išaugusi programos priklausomybė nuo rinkoje įsigyjamų produktų atsirado dėl performuluotos BŽŪP, dėl to sumažėjo intervencinių atsargų lygiai, kurie užtikrindavo tradicinį tiekimo šaltinį minėtai programai,

E.
kadangi ESTT nusprendė, kad Reglamento (EB) Nr. 983/2008 2 straipsnis, kuriame klabama apie papildomą maisto pirkimą rinkoje, turėtų būti panaikintas,

F.
kadangi atsižvelgiant į ESTT sprendimą Komisijos 2012 m. pasiūlyme nurodomas staigus finansavimo sumažinimas nuo 500 mln. EUR 2011 m. iki 113 mln. EUR 2012 m.,

G.
kadangi naujas BŽŪP ir su ja susijusių programų bei struktūrinių fondų, įskaitant Europos socialinį fondą (ESF), finansavimo laikotarpis prasidės 2014 m,

1.
pabrėžia, kad veikiančios maisto skirstymo programos staigus sustabdymas iš anksto neįspėjus ar tam nepasirengus turės didelį poveikį labiausiai pažeidžiamiems ES gyventojams ir tai nėra patikima finansavimo praktika;

2.
taigi ragina Komisiją ir Tarybą likusiu finansavimo laikotarpiu (2012 m. ir 2013 m.) tobulinti pereinamojo laikotarpio sprendimą siekiant išvengti staigaus ir didelio pagalbos maistu sumažinimo, atsiradusio dėl finansavimo sumažinimo nuo 500 mln. iki 113 mln. ir užtikrinti, kad žmonės, kurie yra priklausomi nuo pagalbos maistu, nekentės dėl maisto stygiaus;

3.
ragina visas suinteresuotas šalis ilgainiui atsargiai įvertinti maisto skirstymo programos, ypač kaip BŽŪP dalies, tinkamumą, naujo finansavimo laikotarpio nuo 2014 m. kontekste;

4.
palankiai vertina Komisijos nario D. Ciolos 2011 m. birželio 29 d. pareiškimą dėl pasiūlymo maisto skirstymo programą perkelti iš BŽŪP į ESF, jeigu yra užtikrinamas atitinkamas finansavimas ir dėl perkėlimo nesumažėja pinigų, skiriamų ESF programoms; 

5.
pabrėžia, kad skurdo šalutinis poveikis dažnai yra prasta mityba ir maisto stygius; pabrėžia, kad siekiant nugalėti skurdą, reikia taikyti integruotą politiką, siejančią tinkamas pajamas ir darbo bei gyvenimo sąlygas; nurodo, kad pagalbos maisto produktais priemonės galėtų būti vienos iš integruotos politikos laikinų priemonių, kuriomis siekiama nugalėti skurdą;

6.
pabrėžia, kad ūkininkams turi būti užtikrintos tinkamos ir teisingos pajamos bei atlyginimas už jų atliekamą darbą; pabrėžia, kad daugumoje regionų ūkininkų finansinė padėtis yra sunki; ragina Komisiją išspręsti kaimo skurdo ir kaimo bendruomenių žlugimo klausimą;

7.
mano, kad maisto saugos didinimo ir tvarios produkcijos bei tiekimo sistemų kūrimo kontekste maisto atliekų mažinimas ilgą laiką išlieka labai svarbus;

8.
pabrėžia, kad ESTT sprendime yra aiškiai nurodoma, kad dabartinis pasiūlymas dėl peržiūrėtos maisto skirstymo programos neatitinka bendrų, BŽŪP reglamentuojančių, principų ; ragina Komisiją pakeisti dabartinį pasiūlymą laikina priemone, kuri būtų taikoma iki finansavimo laikotarpio pabaigos;

9.
paveda Pirmininkui perduoti šią rezoliuciją Tarybai, Komisijai ir valstybių narių vyriausybėms bei parlamentams.

